คืนภาษีส่งรถเก่าร่วง5-10%
สหการประมูล เผยมาตรการคืนภาษีรถยนต์คันแรก 1 แสนบาท ส่งผลให้ราคารถมือสองลดราคาลง 5-10%
28 ก.ย. 2554

สหการประมูล เผยมาตรการคืนภาษีรถยนต์คันแรก 1 แสนบาท ส่งผลให้ราคารถมือสองลดราคาลง 5-10%
นายเอกพิทยา เอี่ยมคงเอก กรรมการผู้จัดการใหญ่ บริษัท สหการประมูล กล่าวว่า มติคณะรัฐมนตรีที่ให้คืนเงินภาษีตามที่จ่ายจริง แต่ไม่เกิน 1 แสนบาทต่อคัน สำหรับผู้ซื้อรถยนต์คันแรก อาจทำให้ผู้ประกอบการธุรกิจรถยนต์มือสองกังวล เพราะความต้องการซื้อของผู้บริโภคที่อาจลดลง เนื่องจากตลาดจะหันไปสนใจซื้อรถยนต์ใหม่ที่ได้รับส่วนลดภาษี 10% 
ทั้งนี้ มีความเป็นไปได้ที่ในช่วงไตรมาส 4 ของปีนี้จนถึงต้นปี 2555 ราคารถยนต์มือสองจะต้องปรับลดราคาลงประมาณ 5-10% ซึ่งเป็นสัดส่วนที่สามารถแข่งขันกับตลาดรถยนต์ใหม่ได้
“ผมคิดว่าในช่วง 1 ปีนี้ความต้องการรถยนต์มือสองจะไม่ลดลง เนื่องจากเป็นตลาดคนละกลุ่มกัน นอกจากนี้แล้วการที่ราคารถยนต์มือสองจะต้องปรับลดลงตามกลไกของตลาด 5-10% จะเป็นปัจจัยบวกที่ทำให้เกิดการเปรียบเทียบกับรถยนต์ใหม่ ในทางตรงกันข้ามหากตลาดมือสองไม่ปรับลดราคาลง จะต้องกระทบถึงความต้องการซื้ออย่างแน่นอน เพราะในเชิงจิตวิทยาแล้ว การลดราคาจะกระตุ้นความต้องการซื้อจากผู้บริโภคได้มากกว่า” นายเอกพิทยา กล่าว 
นายเอกพิทยา เปิดเผยเพิ่มเติมว่า มาตรการดังกล่าวไม่ได้ส่งผลกระทบกับธุรกิจประมูลมากนัก เนื่องจากเราเป็นตัวแทนที่ให้บริการสำหรับผู้ซื้อและผู้ขาย ตราบใดที่ยังมีสินค้าในตลาดอย่างเพียงพอกับความต้องการ ธุรกิจประมูลจะไม่ได้รับผลกระทบแต่อย่างใด ในขณะเดียวกันตลาดยังมีปัจจัยอื่นๆ ที่สนับสนุนให้ซัพพลายของตลาดรถยนต์มือสองมีแนวโน้มว่าจะเพิ่มขึ้นอย่างต่อเนื่อง เช่น รถยนต์ที่ได้รับผลกระทบจากภัยน้ำท่วม รวมทั้งกำลังการผลิตของตลาดรถยนต์ใหม่ที่กลับมาอยู่ในสถานการณ์ปกติแล้ว รวมทั้งรูปแบบการให้บริการใหม่ๆ ของสหการประมูลที่ต้องการสร้างความพึงพอใจให้กับลูกค้า 
“ผมคาดว่าจะสามารถทำให้ตลาดประมูลรถยนต์มือสองขยายตัวได้ไม่น้อยกว่า 20%” นายเอกพิทยา กล่าว